b'\n_START_ARTICLE_\nLauris Reiniks\n_START_PARAGRAPH_\nLauris Reinikas (latv. Lauris Reiniks, g. 1979\xc2\xa0m. liepos 11 d., Duobel\xc4\x97je)\xc2\xa0\xe2\x80\x93 latvi\xc5\xb3 pop muzikantas._NEWLINE_Iki \xc5\xa1iol i\xc5\xa1leido 4 solo albumus, i\xc5\xa1 kuri\xc5\xb3 albumas Lidot sav\xc4\x81d\xc4\x81k tapo Auksiniu. \xc5\xbdinomiausios Laurio Reiniko dainos yra Es neesmu nepr\xc4\x81t\xc4\xabgs, Tev \xc5\xa1odien vienalga, Tik balti, Es tev apmulsis, taip pat Sirds sadeg neparasti, kuri 2002\xc2\xa0m. gavo met\xc5\xb3 vertingiausios dainos titul\xc4\x85 Latvijas Radio 2 Muzikiniame Banke ir nugal\xc4\x97jo nominacijoje Radio hitas 2002 Latvijos Muzikos \xc4\xafra\xc5\xa1\xc5\xb3 met\xc5\xb3 apdovanojimuose, taip pat nugal\xc4\x97jo kaip geriausias solo atlik\xc4\x97jo video LNT muzikos video apdovanojim\xc5\xb3 ceremonijoje. Daina Tell Me, kuri\xc4\x85 Lauris atliko kartu su Marija Naumova 2003\xc2\xa0m. gavo autorini\xc5\xb3 teisi\xc5\xb3 agent\xc5\xabros AKKA/LAA apdovanojim\xc4\x85 kaip daugiausiai grota daina radijuje ir televizijoje. 2003\xc2\xa0m. kartu su Martinu Freimaniu ir Yana Key buvo suformuotas Eurovizijos trio F.L.Y. ir grup\xc4\x97s atlikta daina Hello From Mars \xc4\xaftikinamai nugal\xc4\x97jo Latvijos nacionalin\xc4\x97je atrankoje._NEWLINE_Lauris Reinikas kaip aktorius dalyvavo ir dvejuose miuzikluose: 2004/2005\xc2\xa0m. miuzikle M\xc5\xabzikas ska\xc5\x86as ir 2005\xc2\xa0m. miuzikle Autoplan\xc4\x93ta. Jis yra buv\xc4\x99s ir reklaminiu veidu kelioms kompanijoms, taip pat reklamos balsas kompanijos Coca-Cola dainai Mazajiem, lielajiem._NEWLINE_2005\xc2\xa0m. Lauris Reinikas atstovavo Latvij\xc4\x85 Europos S\xc4\x85jungos koncertiniame ture po Slovakijos did\xc5\xbeiuosius miestus. O duetas And You Came i\xc5\xa1 jo naujausiojo albumo Debesskr\xc4\x81pju sp\xc4\xabts, kur\xc4\xaf muzikantas atliko kartu su est\xc5\xb3 dainininke Maarja, tapo populiaria daina abiej\xc5\xb3 atlik\xc4\x97j\xc5\xb3 gimtin\xc4\x97se ir prad\xc4\x97jo skamb\xc4\x97ti taip pat kit\xc5\xb3 \xc5\xa1ali\xc5\xb3 radijo stotyse._NEWLINE_Jau nuo 1998\xc2\xa0m. Lauris Reinikas yra buv\xc4\x99s TV laid\xc5\xb3 ved\xc4\x97ju Latvijos Televizijoje.'